ભારતની સૌથી મોટી પોર્ટ ડેવલપર અને અદાણી ગ્રુપની કંપની અદાણી પોર્ટ સેઝ (APSEZ)એ મરિન ઈન્ફ્રાસ્ટ્રક્ચર ડેવલપર પ્રાઈવેટ લિમિટેડ (MIDPL)ને ૧૯૫૦ કરોડ રૂપિયામાં હસ્તગત કરી લીધી છે. ગુરુવારે આ માટેના કરાર થયા હતા. આ ડીલના ભાગરૂપે અદાણી પોર્ટ સેઝ ૧૯૫૦ કરોડ રૂપિયા પૈકી ૧૫૬૨ કરોડ રૂપિયા MIDPLના દેવાના સેટલમેન્ટરૂપે ચૂકવશે. અદાણી પોર્ટે ગુરુવારે આ અંગે જાહેરાત કરતા કહ્યું હતું કે લાર્સન એન્ડ ટુબ્રો, મરિન ઈન્ફ્રા, એલ એન્ડ ટી શિપબિલ્ડિંગ લિમિટેડ અને અદાણી કટ્ટુપલ્લી પોર્ટ પ્રાઈવેટ લિમિટેડ વચ્ચે મરિના ઈન્ફ્રાના ૯૭ ટકા શેર ખરીદવા માટે ૨૭ જૂને શેર પરચેઝ એગ્રીમેન્ટ થયા હતા. MIDPL એ કટ્ટુપલ્લી પોર્ટના કન્સ્ટ્રક્શન, મેઈન્ટેનન્સ, ડેવલપમેન્ટ અને ઓપરેશનની કામગીરી કરે છે. અદાણી એક સપ્તાહમાં આ એક્વિઝિશનની પ્રક્રિયા પૂરી કરી લેશે. કંપનીએ કહ્યું કે MIDPLની એન્ટરપ્રાઈઝ વેલ્યુ ૧૯૫૦ કરોડ રૂપિયા છે, જે પૈકી ૩૮૮ કરોડ રૂપિયા શેર ખરીદી પેટે અને બાકીના ૧૫૬૨ કરોડ રૂપિયા MIDPLનું દેવું ચૂકતે કરવા માટે આપવામાં આવશે. અદાણી પોર્ટ સેઝના સીઈઓ કરણ અદાણીએ કહ્યું હતું કે ‘અમે પોર્ટના કાર્ગો ડાઈવર્સિફાઈ કરવા માટે કન્સ્ટ્રક્શન શરૂ કરીશું અને આગામી ત્રણ વર્ષમાં ચાર કરોડ ટનની વધારાની ક્ષમતા ઊભી કરીશું. અમારા શ્રેષ્ઠ ઈન્ફ્રાસ્ટ્રક્ચર અને કાર્યક્ષમ કાર્ગો હેન્ડલિંગને કારણે અમે આ ક્ષેત્રના ઉદ્યોગોનો લોજિસ્ટિક્સ ખર્ચ ઘટાડી શકીશું તેવો અમને વિશ્વાસ છે.’